Francis Ford Coppola

miniatura|Francis Ford Coppola.
**Francis Ford Coppola**, nado en Detroit (Míchigan) o 7 de abril de 1939, é un director de cine estadounidense, amais de guionista, editor de revistas e propietario dunha empresa hostaleira. Membro dunha familia estreitamente vencellada co mundo do cine, Coppola e tío do actor Nicolas Cage, pai da tamén directora de cine Sofia Coppola, irmán da actriz Talia Shire e fillo de Carmine Coppola.

## Traxectoria 
### Inicios 
Coppola estudou teatro na Universidade Hofstra, antes de estudar cinematografía na Universidade de California nos Ánxeles (UCLA). A inicios dos anos 1960, comezou a súa carreira profesional facendo filmes de baixo custo con Roger Corman e escribindo guións. O seu primeiro filme de baixo orzamento notable foi feito para Corman e chámase *Dementia 13*.

A Coppola ofrecéronlle dirixir un filme baseado na obra musical de Broadway *O val do arco da vella*, protagonizada por Petula Clark -no seu primeiro filme americano- e o veterano Fred Astaire, e producida por Jack Warner, quen quedou desconcertado ó ver o aspecto hippy de Coppola naquela época. Adecuando material obsoleto a unha época onde os musicais non eran populares, Coppola logrou facer un filme semi-exitoso, pero o seu traballo con Clark contribuíu a que ela gañase o seu primeiro nomeamento para o Globo de Ouro como mellor actriz.

En 1971, Coppola gañou un premio Oscar ó mellor guión orixinal xunto con Edmund H. Northon polo filme *Patton*. Con todo, o seu renome como creador de películas empezou con *O padriño* que co-escribiu e dirixiu, e con *O padriño (II parte)*. Por ambas as películas gañou o Oscar á mellor película.

En 1974, antes de facer *O padriño (II parte)*, Coppola dirixe o filme *A conversación*, onde narra a historia dun paranoico fisgón telefónico e experto en espiar a persoas específicas (protagonizado por Gene Hackman) quen se atopa involucrado nun plan secreto para realizar un posible asasinato. Esta película foi candidata ó Oscar á mellor película, polo que Coppola se converteu no segundo director na historia de Hollywood en estrear dúas películas o mesmo ano e ser candidatas ambas ó Oscar á mellor película o mesmo ano. Mentres *O padriño (II parte)* gañou este premio, *A conversación* gañou a Palma de Ouro no Festival de Cannes de 1974.

Durante este período tamén escribiu o guión para o *remake* de 1974, *O Gran Gatsby* e, produciu a innovadora película de George Lucas, *American Graffiti*.

### Desde 1979 
Despois do éxito da saga sobre a Familia Corleone, en 1979 realizou *Apocalypse Now*, unha ambiciosa versión da novela de Joseph Conrad *Corazón da escuridade*, ambientada na Guerra de Vietnam. A produción estivo marcada por continuos problemas debidos ás difíciles condicións da rodaxe na selva filipina, ademais dun infarto do seu protagonista Martin Sheen e a aparencia arrogante de Marlon Brando, pero tamén polo esixente nivel creativo imposto polo seu director, quen continuou reescribindo freneticamente o guión durante a rodaxe. Todo iso alimentou o pánico do estudo que financiaba a película, e unha lenda que lle supuxo o sobrenome de *Apocalipse/Apocalipse en calquera momento*. O filme foi tan admirado como reprobado polos críticos de cine cando se estreou, aínda que alcanzou un resultado de recadación bastante notable. O filme documental ''Hearts of Darkness: A Filmmaker's Apocalypse*, dirixido por Eleanor Coppola (a esposa de Francis), Fax Bahr e George Hickenlooper, relata a crónica das dificultades do equipo de produción.

Tras ela realiza en 1982 *Corazonada*, un musical atípico e experimental que supuxo un gran fracaso de recadación, aínda que cultivou un grande aprecio entre un certo sector de críticos e afeccionados, e que, debido á súa custosa produción que incluíu a reprodución en estudo de parte da cidade de Las Vegas, sumiu ó entón novo estudo de Coppola, American Zoetrope, nun longo período de ruína. Aínda así, en 1983 dirixe *A lei da rúa* e *Rebeldes*, ambas as dúas baseadas en novelas de Susan E. Hinton. A pesar de pasar case inadvertida para o público na súa estrea, *A lei da rúa* constitúe unha das súas obras máis persoais e inspiradas, e ten a gala o descubrimento dun entón descoñecido grupo de novos actores: Matt Dillon, Mickey Rourke, Diane Lane, Vincent Spano e Nicolas Cage, que posteriormente tiveron unha exitosa carreira no cine comercial.

Tamén colaborou con George Lucas como produtor executivo en numerosos proxectos desde 1980, entre eles os filmes experimentais *Koyaanisqatsi*, *Powaqqatsi* e *Naqoyqatsi* do director Godfrey Reggio e *Mishima*, sobre a vida do escritor xaponés Yukio Mishima.

En 1990, filmou *The Godfather Part III*, película coa que conclúe a triloxía sobre a Mafia Italiana nos EUA, que non foi tan admirada polos críticos como o foron as anteriores entregas, pero si foi un éxito de recadación. A súa filla, Sofia interpretou o papel de Mary, filla de Michael Corleone, tralo abandono de Winona Ryder xusto ó comezo da rodaxe.

Nos últimos anos dedicouse tamén a outros negocios, como a elaboración de viños no Val de Napa de California, coa súa adega Niebaum-Coppola. Tamén produce unha liña de especial de pastas e salsas e abriu hoteis en Guatemala, Belize, e recentemente en Buenos Aires, no exclusivo barrio de Palermo.

En 1997, Coppola fundou *Zoetrope All-Story*, unha revista literaria que publica historias curtas. A revista publicou relatos de ficción de T. C. Boyle e Amy Bloom, e ensaios de David Mamet, Steven Spielberg e Salman Rushdie. Desde a súa fundación, a publicación medrou en reputación para chegar a ser unha das máis importantes especializadas na ficción literaria. Coppola serve tanto como editor fundador e publicista de todo tipo de historias.

Os seus fillos seguíronlle na súa carreira cinematográfica. Sofia, a pesar das malas críticas iniciais cultivadas pola súa interpretación en *The Godfather Part III*, alcanzou unha gran reputación como directora e guionista cos filmes *The Virgin Suicides*, *Lost in Translation* e *María Antonieta*. Outro fillo, Roman Coppola, tamén realizou algúns filmes. Ademais dos seus fillos, o seu pai, Carmine Coppola, foi un renomeado compositor e músico, e escribiu as melodías de moitos filmes dos seus filmes; o seu sobriño Nicolas Cage é un recoñecido actor, así como a súa irmá Talia Shire (protagonista da saga de *Rocky* e actriz secundaria da saga *O padriño*).

En 2015, recibiu o Premio Princesa de Asturias das Artes.

## Filmografía selecta 
# *Kinsey* (2004, co-produtor)
# *The Rainmaker* (1997, director)
# *Jack* (1996, director)
# *The secret garden* (1993, produtor executivo)
# *Drácula de Bram Stoker* (1992, director)
# *O padriño (III parte)* (1990, director)
# *Tucker* (1988, director)
# *Gardens of Stone* (1987, director)
# *The Cotton Club* (1984, director)
# *Peggy Sue casou* (1986, director)
# *The Outsiders* (1983, director)
# *Rumble Fish* (1983, director)
# *Corazonada* (1982, director)
# *Apocalypse Now* (1979, director)
# *O padriño (II parte)* (1974, director)
# *A conversación* (1974, director)
# *O padriño* (1972, director)
# *A xente da choiva* (1969, director)
# *O val do arco da vella* (1968, director)
# *Xa es un home* (1966, director)
# *Dementia 13* (1963, director)

## Premios 
### Óscars 
### Premios Globo de Ouro 
### Festival de Cannes 
## Véxase tamén 
### Bibliografía 
* José María Aresté, *Francis Ford Coppola'', Royal Books, Barcelona, 1994, ISBN 978-84-8135-036-4

### Ligazóns externas 
* Bibliografía da biblioteca da Universidade de California Berkeley  .